L 135/112
RO
Jurnalul Oficial al Uniunii Europene
23.5.2023
Deși în prezent Consiliul stabilește poziția care urmează să fie adoptată în cadrul unui organism înființat prin convenție, o aprobare ulterioară ar putea necesita, în funcție de rezultatul acestor discuții, o decizie privind încheierea unui astfel de acord de modificare în conformitate cu procedura prevăzută la articolul 218 alineatul (6) din TFUE,
ADOPTĂ PREZENTA DECIZIE:
Articolul 1 Poziția care urmează să fie adoptată în numele Uniunii, în cadrul celei de a unsprezecea reuniuni a Conferinței părților la convenție, este în sprijinul adoptării modificărilor la anexa III la convenție în ceea ce privește includerea acetoclorului, a carbosulfanului, a azbestului crisotilic, a fentionului [preparate cu volum ultraredus (ULV) la un nivel echivalent cu sau de peste 640 g de ingredient activ/l], a iprodionului, a preparatelor lichide (concentrat emulsionabil și concentrat solubil) care conțin diclorură de paraquat la un nivel echivalent cu sau de peste 276 g/l, corespunzătoare ionului de paraquat la un nivel echivalent cu sau de peste 200 g/l, și a terbufosului.
Articolul 2 (1) Poziția care urmează să fie adoptată în numele Uniunii în cadrul celei de a unsprezecea reuniuni a Conferinței părților la convenție este de a sprijini adoptarea modificărilor prezentate de Elveția, Australia, Burkina Faso, Ghana și Mali (documentul UNEP/FAO/RC/COP.11/13/Add.2), sub rezerva îndeplinirii următoarelor condiții și a efectuării modificărilor necesare în acest sens: (a) normele și procedurile suplimentare introduse prin modificări să fie coerente cu normele și procedurile existente în temeiul convenției; (b) modificările să asigure faptul că se acordă prioritate includerii produselor chimice în anexa III la convenție și că normele suplimentare nu interferează cu includerea unui produs chimic în anexa III, inclusiv atunci când produsul respectiv va fi fost deja inclus în anexa VIII la convenție; (c) modificările să asigure faptul că normele care se vor aplica exportului de produse chimice enumerate în anexa VIII la convenție nu vor fi mai puțin stricte în ceea ce privește protecția părților importatoare decât cele care se aplică exportului de produse chimice enumerate în anexa III la convenție; (d) modificările să asigure faptul că toate părțile care ratifică această modificare sunt obligate să respecte orice decizie de includere a unui produs chimic în anexa VIII la convenție, inclusiv orice decizie luată prin vot.
(2) În cazul în care nu există un sprijin suficient din partea altor părți pentru modificările propuse menționate la alineatul (1) de la prezentul articol, poziția care urmează să fie adoptată în numele Uniunii în cadrul celei de a unsprezecea reuniuni a Conferinței părților la convenție este de a pleda pentru o modificare a procedurii decizionale pentru includerea produselor chimice în anexa III la convenție care ar introduce posibilitatea de a vota în conformitate cu articolul 22 alineatul (4) coroborat cu articolul 22 alineatul (3), fără aplicarea articolului 22 alineatul (3) litera (b) din convenție.
Articolul 3 În funcție de evoluțiile din cadrul celei de a unsprezecea reuniuni a Conferinței părților la convenție, reprezentanții Uniunii, în consultare cu statele membre, pot conveni în timpul reuniunilor de coordonare de la fața locului asupra unei ajustări a poziției menționate la articolele 1 și 2, fără a fi necesară o altă decizie a Consiliului.
Articolul 4 Prezenta decizie intră în vigoare la data adoptării.